钦定古今图书集成/明伦汇编/闺媛典/第040卷 > 乘公济妻姚氏〈范法恂妻附〉
## 钦定古今图书集成/明伦汇编/闺媛典/第040卷 > 乘公济妻姚氏〈范法恂妻附〉

按《南齐书孝义韩灵敏传》：“建武三年，吴兴乘公济妻
姚氏生二男，而公济及兄公愿、干伯并卒，各有一子
欣之、天保，姚养育之，卖田宅为娶妇。自与二男寄止
邻家。明帝诏为其二子婚，表门闾，复徭役。吴郡范法
恂妻褚氏，勤苦执妇业。宋昇明中，孙昙瓘谋反亡命，
褚谓其子僧简曰：‘孙越州，先姑之姊子，与汝父亲则
从母，兄弟交则义重。古人逃窜，脱不免，汝宜收之’。”昙
瓘寻伏法。褚氏令僧简往敛葬。年七十馀，永明中卒。
僧简在都闻病驰归，未至而褚已卒，将殡，举尸不起，
寻而僧简至焉。